“ททท.” ต้อนรับเที่ยวบินปฐมฤกษ์ ”ซาลามแอร์” หนุนนักท่องเที่ยวโอมานเข้าไทย
“ททท.” ต้อนรับเที่ยวบินปฐมฤกษ์สายการบิน Salam Air ส่งเสริมให้นักท่องเที่ยวชาวโอมานและตะวันออกกลางเดินทางมาท่องเที่ยวในประเทศไทย
“ททท.” ต้อนรับเที่ยวบินปฐมฤกษ์สายการบิน Salam Air ส่งเสริมให้นักท่องเที่ยวชาวโอมานและตะวันออกกลางเดินทางมาท่องเที่ยวในประเทศไทย
19 ธ.ค. 2565

นายชัยวัฒน์ ตามไท ผู้อำนวยการ การท่องเที่ยวแห่งประเทศไทย (ททท.) สำนักงานดูไบ เปิดเผยว่า เที่ยวบินปฐมฤกษ์ OV467 สายการบิน Salam Air เส้นทางบินตรงจากท่าอากาศยานนานาชาติกรุงมัสกัต รัฐสุลต่านโอมาน ถึงท่าอากาศยานสุวรรณภูมิ ในเวลา 03.45 น. นำผู้โดยสารชาวโอมานเดินทางเข้าประเทศไทย จำนวน 180 ราย ซึ่งเป็นการเปิดเที่ยวบินปฐมฤกษ์ครั้งแรกมายังกรุงเทพมหานคร และเป็นการขยายเส้นทางการบินจากปัจจุบันที่มีเส้นทางกรุงมัสกัต-ภูเก็ต สัปดาห์ละ 4 เที่ยวบิน ทุกวันจันทร์ อังคาร พฤหัสบดีและเสาร์ ถือเป็นนิมิตหมายอันดีในการเชิญชวนและส่งเสริมให้นักท่องเที่ยวชาวโอมานและตะวันออกกลางเดินทางมาท่องเที่ยวในประเทศไทย
โดยในโอกาสนี้ ททท. ได้จัดกิจกรรมการต้อนรับเที่ยวบินปฐมฤกษ์ด้วยการมอบของที่ระลึกและพวงมาลัยต้อนรับ แสดงมิตรไมตรีและสร้างความประทับใจให้แก่นักท่องเที่ยวในการเดินทางมาท่องเที่ยวในประเทศไทยครั้งนี้ โดยเส้นทางบินตรงดังกล่าว เป็นการขยายเส้นทางบินตรงระหว่างประเทศมายังประเทศไทย ในเส้นทางกรุงมัสกัต – กรุงเทพฯ กำหนดให้บริการ 3 เที่ยวบินต่อสัปดาห์ด้วยเครื่องบินแบบแอร์บัส A320Neo ความจุโดยสาร 180 ที่นั่งต่อเที่ยวบิน ออกเดินทางจากท่าอากาศยานนานาชาติกรุงมัสกัต รัฐสุลต่านโอมาน ถึงท่าอากาศยานสุวรรณภูมิ ทุกวันจันทร์ พุธ และศุกร์
สำหรับตลาดนักท่องเที่ยวตะวันออกกลาง ถือเป็นตลาดเป้าหมายใหม่ในกลุ่มศักยภาพที่มีอัตราการเติบโตอย่างก้าวกระโดด จากสถิติระหว่างเดือนมกราคม – ตุลาคม 2565 มีนักท่องเที่ยวชาวโอมานเดินทางเข้ามายังประเทศไทยแล้ว 26,745 คน เพิ่มขึ้น 179% เทียบจากปี 2564 ด้วยปัจจัยสนับสนุนของการอำนวยความสะดวกแก่นักท่องเที่ยว (Ease of Travelling) จากการให้บริการเที่ยวบินในเส้นทางที่เชื่อมโยงเมืองท่องเที่ยวหลักทั้ง 2 เมือง อย่างกรุงเทพฯ และภูเก็ต ส่งผลให้การเดินทางเป็นไปอย่างง่ายดายมากขึ้น
รวมทั้งความร่วมมือระหว่าง ททท. และสายการบิน Salam Air ในการจัดส่งเสริมการตลาดร่วมกัน ยิ่งเป็นปัจจัยสำคัญในการผลักดันอัตราการเดินทางท่องเที่ยวของชาวโอมานและตะวันออกกลาง ให้เดินทางเข้ามาท่องเที่ยวยังประเทศไทยเพิ่มขึ้น โดยททท. คาดการณ์ว่าจะมีจำนวนนักท่องเที่ยวชาวตะวันออกกลาง รวมถึงโอมานเดินทางเข้ามายังประเทศไทย จำนวน 440,000 คน ภายในสิ้นปี 2565